《十五日桃红复含宿雨柳绿更带朝烟》
明代·善启

篷底远山叠叠，船头新水滔滔。烟暖已舒岸柳，春寒未放溪桃。

浮世空嗟扰扰，逝川莫驻滔滔。且从远老栽藕，肯学刘郎种桃。

独树村边落照，短篷江上回风。沙草微含烟碧，溪花半带雨红。

吟处有山有水，归程无雨无风。何须竹叶浮绿，自喜灯花吐红。

夜泊歌邀明月，晓行帆送东风。峨峨山殿衔碧，隐隐驿楼露红。

客路柳条拂露，官河荇带牵风。渔艇横浮萍绿，酒旗斜映桃红。

风岸青摇弱蔓，露汀绿蔼芳条。赋诗已盈一箧，客路才远数朝。

人家竹里树里，客路山边水边。夜榜桅头挂月，晨炊船尾生烟。

钟动锡山驿外，帆收浒墅桥边。两岸晓风残月，几家古木寒烟。

作者简介：明僧。苏州府长洲人。俗姓杨，字东白，别号晓庵。官家子弟。少即通释典，兼习诸史百家言。永乐间应召与修《永乐大典》，校《大藏经》。赐金缕僧伽黎。时名人多与之为方外交。